b'\n_START_ARTICLE_\nPape\xc5\xbe Leon VIII.\n_START_SECTION_\nCesarjev tajnik\n_START_PARAGRAPH_\nLeon se je rodil v Rimu, v \xc4\x8detrti Clivius Argentarius kot sin Janeza (Giovanni), ki je bil pape\xc5\xa1ki protonotar (protoskrinarij) in \xc4\x8dlan odli\xc4\x8dne plemi\xc5\xa1ke dru\xc5\xbeine. \xc4\x8ceprav je bil laik, je bil protoscriniarius ali nadzornik rimskih \xc5\xa1ol za pisarje na pape\xc5\xa1kem dvoru za \xc4\x8dasa pape\xc5\xbeevanja Janeza XII.. _NEWLINE__NEWLINE_963 je bil v odposlanstvu, ki ga je poslal k Svetorimsko-nem\xc5\xa1kemu cesarju Otonu I. Janez XII., ki je oblegal italijanskega kralja Berengarja II. na gradu San Leone v Umbriji. Prejel je navodila, naj zagotovi cesarju, da je pape\xc5\xbe pripravljen popraviti zlorabe na pape\xc5\xa1kem dvoru, pa tudi oporeka Otonovim dejanjem, s katerimi mest v Pape\xc5\xa1ki dr\xc5\xbeavi ni postavil pod pape\xc5\xa1ko, ampak pod cesarsko upravo.\n_START_SECTION_\nOdstavitev Janeza XII. in izvolitev Leona VIII.\n_START_PARAGRAPH_\n6. novembra 963 je svetorimsko-nem\xc5\xa1ki cesar Oton I. sklical zborovanje pri Svetem Petru; na njem so pape\xc5\xbea Janeza XII. obsodili zaradi veleizdaje in ga odstavili od pape\xc5\xa1tva zaradi nedostojnega na\xc4\x8dina \xc5\xbeivljenja. Osnovno pri\xc4\x8devanje za ta conciliabulum (koncil\xc4\x8dek) \xc4\x8drpamo iz dela De rebus gestis Ottonis magni Imperatoris, ki ga je napisal zvesti cesarjev slu\xc5\xbeabnik, kremonski \xc5\xa1kof Liutprand. _NEWLINE__NEWLINE_Zbor je trikrat poklical pape\xc5\xbea pred sodi\xc5\xa1\xc4\x8de in mu s tem dopustil mo\xc5\xbenost za o\xc4\x8di\xc5\xa1\xc4\x8devalno prisego; zbor si je torej prizadeval dr\xc5\xbeati se pravilnega postopka z vidika cerkvenega prava. Janez je zavrnil vse te pozive in je prepovedal sodelujo\xc4\x8dim, pod gro\xc5\xbenjo s kaznijo izob\xc4\x8denja, izvolitev novega pape\xc5\xbea na njegovo mesto. _NEWLINE__NEWLINE_4. decembra se je  koncil se\xc5\xa1el, da bi izrekel sodbo; sedaj je tudi sam Oton obto\xc5\xbeil Janeza krivoprise\xc5\xbeni\xc5\xa1tva in upora ter se je skliceval na zborovsko mnenje. \xc4\x8clani sinode so zahtevali odstavitev Janeza bolj zaradi nenravnega vedenja kot pa zaradi politi\xc4\x8dnih napak \xe2\x80\x93 in so ga razglasili za odpadnika. Na njegovo mesto so izvolili s trikratnim vzklikanjem protoskrinarija, laika Leona; ustoli\xc4\x8dili so ga v Lateranu, posvetili pa v Vatikanu 6. decembra 963.\n_START_SECTION_\nPrekinjeno pape\xc5\xbeevanje\n_START_PARAGRAPH_\nOtonova sinoda, ki je odstavila Janeza XII., je torej 6. decembra 963 za pape\xc5\xbea izvolila odli\xc4\x8dnega rimskega laika, ki so mu trije \xc5\xa1kofje v enem dnevu podelili vse redove. Proti Leonu je odstavljeni Janez XII. spodbudil upor, ki pa ga je cesar Oton s trdo roko zadu\xc5\xa1il. Ko se je Oton dokon\xc4\x8dno umaknil iz Rima, je v mestu spet zavladal Janez XII., na sinodi 26. februarja 964 razveljavil svojo odstavitev in Leona VIII., ki se je zatekel k cesarju, izklju\xc4\x8dil iz cerkvene skupnosti. Po nagli Janezovi smrti maja 964 so Rimljani proti cesarjevi volji izvolili novega pape\xc5\xbea, Benedikta V. Le mesec dni po tem je Oton tretji\xc4\x8d pri\xc5\xa1el v Rim, odstavil Benedikta V. in spet umestil Leona VIII., ki je poslej mirno vodil Cerkev do svoje smrti.\n_START_SECTION_\nPape\xc5\xbe ali protipape\xc5\xbe?\n_START_PARAGRAPH_\nPo Janezovi smrti so Rimljani \xc5\xa1e vedno odklanjali Leona; ko pa jih je v to prisilila Otonova vojska, je pri\xc5\xa1el trenutek njegovega zmagoslavja. Vstopil je v mesto pod okriljem zmagovitega Otona ter sklical sinodo, pred katero so pripeljali Benedikta V.. Liutprand je \xc5\xbeivo opisal ta prizor: _NEWLINE__NEWLINE_Zbrani v Lateranski baziliki so bili pape\xc5\xbe, cesar in \xc5\xa1tevilni \xc5\xa1kofje. Benedikt, oble\xc4\x8den v pape\xc5\xa1ka obla\xc4\x8dila, je stal pred njimi. Po priznanju svoje napake je Benedikt snel palij in ga izro\xc4\x8dil Leonu. Leon je nato snel ma\xc5\xa1no obla\xc4\x8dilo in \xc5\xa1tolo z Benedikta in razglasil, da je preveden v stale\xc5\xbe diakona. Ker izgleda, da se je Benedikt strinjal s svojo odstavitvijo, smemo Leona smatrati za pravega pape\xc5\xbea od julija 964.  Liutprand nadalje poro\xc4\x8da, da ko so Benediktu sneli pape\xc5\xa1ka obla\xc4\x8dila in znamenja, je le-ta pokleknil pred Leonom in slekel pontifikalna ma\xc5\xa1na obla\xc4\x8dila, v znamenje poni\xc5\xbenosti in svojevoljne podreditve novemu pape\xc5\xbeu. V tem je bil Benediktov namen, da se je odpovedal prostovoljno;  v odgovor na to pa mu je Leon VIII. vzel pastorale (\xc5\xa1kofovsko palico), ter ga zlomil na njegovem hrbtu. Tukaj je prvi\xc4\x8d v zgodovini omenjeno pape\xc5\xa1ko \xc5\xbeezlo. _NEWLINE__NEWLINE_Benedikta je vzel cesar oton s seboj v izgnanstvo v Hamburg, kjer je tudi umrl.  _NEWLINE__NEWLINE_Leona VIII. so imeli skozi veliko let za protipape\xc5\xbea; njegov polo\xc5\xbeaj je \xc5\xa1e danes nejasen. Annuario Pontificio pravi o njegovem pontifikatu tole:_NEWLINE_"Dandanes, podobno, kot \xc5\xbee skozi enajst stoletij, se tu sre\xc4\x8dujemo s pontifikati, ki so vpra\xc5\xa1ljivi glede na zgodovinska kakor tudi teolo\xc5\xa1ka in cerkvenopravna merila. Pravzaprav je te\xc5\xbeko ugotoviti, katera stran poseduje zakonitost, ki bi edina jam\xc4\x8dila neprekinjeno in polnomo\xc4\x8dno nasledstvo naslednikov svetega Petra. Negotovost, ki jo ta nejasnost povzro\xc4\x8da, je imela za posledico, da so nekateri pape\xc5\xa1ki seznami njegovo pape\xc5\xbeevanje opu\xc5\xa1\xc4\x8dali."_NEWLINE_Zaradi Leonove nekanoni\xc4\x8dne izvolitve je sedaj splo\xc5\xa1no sprejeto mnenje, da je vladal vse do odstavitve Benedikta V. kot protipape\xc5\xbe. \xc4\x8ceprav je nadalje bila odstavitev Janeza XII. neveljavna, je bila izvolitev Benedikta V. za gotovo v skladu s kanoni\xc4\x8dnimi predpisi. \xc4\x8ce upo\xc5\xa1tevamo pisanje Liutpranda, ki je zabele\xc5\xbeil takratne dogodke, lahko preberemo, da se je Benedikt V. vdal v svojo odstavitev. Zdi se, da proti Leonovi izvolitvi ni niti pozneje oporekal. Zato zgodovinarji sogla\xc5\xa1ajo, da smemo Leona smatrati za pravega pape\xc5\xbea od julija 964 do njegove smrti 965. Dejstvo, da si je naslednji pape\xc5\xbe Leon privzel pape\xc5\xa1ko ime Leon IX., tudi govori v prid veljavnosti njegovega pape\xc5\xbeevanja.\n_START_SECTION_\nSmrt in ocena\n_START_PARAGRAPH_\nLeon VIII. je umrl v Rimu 1. marca 965 za kapjo. Umrl je v sluhu svetosti. _NEWLINE_Pokopan je bil najverjetneje v stari Baziliki sv. Petra.'